钦定古今图书集成/明伦汇编/官常典/第500卷 > 张美
## 钦定古今图书集成/明伦汇编/官常典/第500卷 > 张美

按《宋史》本传：“美字元珪，贝州清河人。少善书计，初为
左藏小吏，以彊干闻。三司荐奏，特补本库专知，出为
澶州粮料使。周世宗镇澶渊，每有求取，美必曲为供
给。周祖闻之怒，将谴责之，而恐伤世宗意，徙美为濮
州马步军都虞候。世宗即位，召为枢密承旨。时宰相
景范判三司，被疾，世宗命美为右领军卫大将军，权”
判三司。世宗征淮南，留美为大内部署。一日方假寐，
忽觉心动，遽惊起行视宫城中，少顷，内酝署火起，既
有备，即扑灭之。俄真授三司使。四年，世宗再幸淮上，
皆为大内都点检。北征，又为大内都部署。师还，为左
监门卫上将军，充宣徽北院使，判三司。美彊力有心
计，周知其利病，每有所条奏厘革，上多可之，常以干
敏称。世宗连岁征讨，粮馈不乏，深委赖焉。然以澶渊
有所求假，颇薄之，美亦自愧。恭帝嗣位，加检校太傅。
宋初，加检校太尉。初，李筠镇上党，募亡命，多为不法，
渐倔彊难制。美度筠必叛，阴积粟于怀、孟间。后筠果
叛，太祖亲讨之，大军十万出太行，经费无阙，美有力
焉。拜定国军节度。县官市木关中，同州岁出缗钱数
十万以假民，长吏十取其一，谓之“率分钱”，岁至数百
万，美独不取。未几，他郡有诣阙诉长吏受率分钱者，
皆命偿之。乾德五年，移镇沧州。太平兴国初来朝，改
左骁卫上将军。美献都城西河曲湾果园二、蔬圃六、
亭舍六十馀区。八年，请老，以本官致仕。雍熙二年卒，
年六十八。淳化初，谥“恭惠。”子守瑛。